Diari Oficial de la Generalitat Valenciana


Sumari del DOGV 3012, del 12-06-1997 (1997/8285)

RESOLUCIÓ de 4 de juny de 1997, del president executiu de l'Agència Valenciana del Turisme, sobre convocatòria de beques per a 1997.
------------------------------------------------------------------------------------------------------------------------------------

### Dades del document

Número de DOGV
:   3012

Data del DOGV
:   12-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8285


Data del document
:   04-06-1997

Organisme emissor
:   Agència Valenciana del Turisme

Tipus de document
:   Resolució

RESOLUCIÓ de 4 de juny de 1997, del president executiu de l'Agència Valenciana del Turisme, sobre convocatòria de beques per a 1997.
  
El desenvolupament del sector turístic, i el necessari increment dels nivells de qualitat dels serveis que es presten, recomanen augmentar el grau d'especialització dels professionals de l'activitat turística de la Comunitat Valenciana i proporcionar-los la possibilitat de millorar el seu nivell de formació mitjançant la convocatòria de beques d'estudi en centres d'hostaleria i turisme tan nacionals com estrangers i de pràctiques professionals en establiments del sector de la Comunitat Valenciana.
  
D'acord amb els programes de l'Agència Valenciana del Turisme, publicats per Resolució del seu president executiu amb data 20 de febrer de 1997, DOGV núm. 2.944, de 4 de març de 1997, i segons el que disposa la lletra g, del número 2, de l'article cinquè del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana del Turisme, i el que disposa el Decret 108/1992, de 6 de juliol, pel qual es regula la concessió de beques, resolc:
  
Fer pública la convocatòria de beques de formació de l'Agència Valenciana del Turisme per a l'any 1997, d'acord amb les següents condicions i característiques:
  
  
1. Objecte específic de la convocatòria
  
Augmentar el grau d'especialització dels professionals de l'activitat turística de la Comunitat Valenciana, proporcionant-los la possibilitat de millorar el seu nivell de formació mitjançant convocatòries de beques d'estudi i la realització de pràctiques professionals d'especialització.
  
Característiques: les beques que es concedeixen s'emmarquen en les següents modalitats:
  
A. Cursos de formació de duració variable als centres, localitats i amb els requisits específics exigits per a cada centre, que es relacionen en l'annex I.
  
B. Pràctiques en establiments del sector, de quatre mesos de duració.
  
  
2. Persones que poden sol·licitar la beca
  
Condicions exigibles: professionals del sector turístic amb dos anys d'experiència i estudiants que hagen finalitzat els estudis i opten per l'especialització en qualsevol branca de l'activitat turística. Ambdós col·lectius hauran de residir preferentment a la Comunitat Valenciana. Els sol·licitants hauran de reunir els requisits i les condicions que s'assenyalen a la convocatòria a l'acabament del termini de presentació de les sol·licituds.
  
  
3. Beneficis que poden concedir-se
  
La cobertura econòmica de la modalitat A del número 1 anterior serà d'una bossa per a cobrir les despeses de la matrícula, de l'assegurança de malaltia i accident, i d'allotjament, manutenció i transport.
  
La modalitat B del número 1 anterior contempla una ajuda per al becari que no podrà excedir de l'import de 80.000 pessetes mensuals, a més de les assegurances que se subscriguen, depenent dels acords subscrits al seu torn per l'Agència amb cadascun dels establiments.
  
La dotació econòmica de la beca se satisfarà a l'interessat després que haja finalitzat i justificat l'acció formativa. Això no obstant, es podrà sol·licitar la dotació anticipada confeccionant un aval bancari a favor de l'Agència pel seu import total.
  
  
  
4. Termini de presentació de sol·licituds i formalització d'aquestes
  
El termini de presentació de sol·licituds serà de 15 dies hàbils a partir de la publicació d'aquesta resolució en el Diari Oficial de la Generalitat Valenciana.
  
Els candidats han de remetre les sol·licituds a l'Agència Valenciana del Turisme (a València, av. d'Aragó, 30, 8è, 46028 ) o als serveis territorials de Turisme d'Alacant (c. Churruca, 29, 1r, 03205 Alacant), Castelló (pl. Maria Agustina, 5, 12381 Castelló de la Plana) i València (c. Alfons el Magnànim, 15, 2a, 46281 València) o a l'Oficina d'Administració Turística de Benidorm (av. Joan Fuster Zaragoza, 3, Edifici Aquàrium II-1r 03024 Benidorm).
  
  
  
Les sol·licituds que s'han de remetre, segons model que figura com annex II a aquesta resolució, hauran d'anar acompanyades de la següent documentació:
  
\*Fotocòpia del NIF
  
\*Currículum Vitae que expresse els estudis cursats i la trajectòria professional, acreditats com cal.
  
\*Una fotografia de carnet.
  
  
5. Comissió avaluadora
  
S'estableix una comissió avaluadora que elaborarà les oportunes propostes d'adjudicació de beques, en un termini de dos mesos des de la fi del termini de presentació de sol·licituds. Aquesta comissió avaluadora estarà formada per:
  
- Presidenta: La directora de l'Àrea d'Administració
  
- Vocals:
  
· El cap del Servei d'Estudis
  
· El cap del Servei Econòmic
  
· Dos tècnics del Servei d'Estudis, un dels quals actuarà com a secretari.
  
La comissió podrà convocar tots aquells candidats que considere oportú per a comprovar, a través d'una entrevista, els aspectes que estime d'interès, o realitzar les proves que considere necessàries.
  
La comissió podrà així mateix declarar deserta totalment o parcialment l'adjudicació de les beques convocades, i es podrà reassignar la dotació d'aquestes a altres especialitats o modalitats de beques, de les previstes en aquesta resolució.
  
  
6. Barem per a la concessió
  
Es considerarà l'experiència professional, el currículum acadèmic i, si escau, idiomes per a les beques a l'estranger.
  
De tots els sol·licitants se seleccionarà un becari i un suplent per a cada beca, per a cobrir les vacants que puguen produir-se. En cas de produir-se renúncia per part del becari i el suplent a una beca, es podrà assignar aquesta al suplent d'un altra beca de similars característiques.
  
Ni la condició de becari ni la de suplent generarà en cap moment una relació laboral amb l'Agència Valenciana del Turisme. Per a accedir a la condició de becari serà necessari que es dicte una resolució del president executiu de l'Agència en la qual es procedesca a la concessió de la beca al seu favor.
  
  
  
7. Obligacions dels beneficiaris
  
De forma genèrica els competeix acceptar i complir les normes establertes en les bases d'aquesta convocatòria i les que s'establesquen, si s'escau, en la resolució de concessió o en el conveni de desenvolupament de la beca.
  
Els becats hauran d'aprofitar els estudis objecte de la beca i extraure'n el màxim benefici, i hauran de justificar el seguiment del curs, mitjançant la redacció d'una memòria en acabar-los.
  
  
A més hauran de justificar les despeses que, segons cadascuna de les modalitats de beques, estiguen subjectes a verificació.
  
  
8. Resolució de la concessió de les beques
  
El president executiu de l'Agència Valenciana del Turisme resoldrà la concessió de les beques, dins el termini de sis mesos comptadors des de la publicació d'aquesta convocatòria en el DOGV, transcorregut aquest i davant la falta de resolució expressa, s'entendran desestimades les sol·licituds.
  
  
  
9. Revocació i rescissió
  
L'Agència Valenciana del Turisme, després de l'expedient previ instruït a aquest efecte, podrà revocar o interrompre el gaudi de la beca si hi concorre alguna de les següents causes:
  
a) Obtenció de l'ajuda sense reunir els requisits establerts en la convocatòria a través de falsedat en un document públic.
  
b) Incompliment de les obligacions concretes que figuren en el punt set d'aquesta convocatòria i de les que complementàriament s'establesquen en el conveni de desenvolupament de la beca, amb independència de les causes, si aquestes no són únicament i directament imputades a l'Agència.
  
c) No incorporar-se a la destinació en la data límit que s'haja fixat en el conveni, o per l'abandonament d'aquest durant el període de gaudi de la beca.
  
d) La no acceptació de la beca i la no presentació de la documentació original que se li puga sol·licitar per a la formalització de la beca en els terminis establerts.
  
e) No estar sotmès a cap dels supòsits d'incompatibilitat que estableix la Llei 53/1984, d'Incompatibilitats del Personal al Servei de les Administracions Públiques (Boletín Oficial del Estado, de 4 de gener de 1985).
  
f) No firmar el conveni de col·laboració per al desenvolupament de la beca.
  
El beneficiari, si s'escau, haurà de reintegrar les quantitats rebudes fins el moment de la revocació administrativa de l'atorgament de la beca.
  
  
10. Renúncia a la beca
  
Les persones interessades que hagen sigut seleccionades per a gaudir d'una beca podran renunciar-hi abans del començament de l'activitat formativa o, si escau, de la firma del conveni de desenvolupament.
  
Una vegada signat el conveni no s'admetran renúncies a les beques adjudicades, tret de causes justificades i lliurement apreciades per l'Agència.
  
En aquests casos, l'Agència procedirà a la substitució dels becaris que hagen renunciat, d'acord amb la proposta de la comissió avaluadora. Si es produeix la renúncia amb posterioritat a l'inici de la beca, el becari suplent realitzarà el seu període de pràctiques professionals durant el temps que reste del període de la beca adjudicada, i se li abonarà únicament el pagament corresponent al període de pràctiques realment realitzat.
  
  
  
11. L'import global màxim destinat a finançar aquestes beques en les diverses modalitats ascendeix a l'import total de vint-i-tres milions vuit-centes vuitanta quatre mil (33.923.928) pessetes, corresponents al subprograma 412, "Beques de Formació", del pressupost de l'Agència Valenciana del Turisme per a 1997.
  
  
Pel que fa a les beques que es desenvolupen al llarg de més d'un exercici pressupostari i l'import de les quals no es faça efectiu en l'exercici 1997, tal i com es preveu en el número 3 de aquesta Resolució, la dotació quedarà pendent de l'existència de consignació pressupostària suficient en el Programa de Formació de l'Agència per a l'exercici 1998.
  
  
12. Les beques relacionades en aquesta resolució no resulten incompatibles amb qualsevol altra per a la mateixa o semblant activitat, sempre, lògicament, que l'import d'ambdues no sobrepasse el cost efectiu del curs, o resulten els diferents cursos objecte d'ajuda incompatibles per concurrència temporal d'ambdós.
  
Contra aquesta resolució, definitiva en via administrativa, es podrà interposar un recurs contenciós administratiu, prèvia comunicació preceptiva a aquesta Agència Valenciana del Turisme, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana, segons el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 58.3 de la Llei Reguladora de la Jurisdicció Contenciosa Administrativa, de 27 de desembre de 1956.
  
  
Tot això, sense perjudici que es puga exercitar qualsevol altre recurs que s'estime oportú.
  
  
València, 4 de juny de 1997.- El president executiu de l'Agència Valenciana del Turisme: Roc Gregori Aznar.